AQUA โชว์งบฯหรู ปี 60 กำไรกระฉูดกว่าเท่าตัว เล็งปันผล 0.01 บ./หุ้น
AQUA โชว์งบฯหรู ปี 60 กำไรกระฉูดกว่าเท่าตัว มาที่ 494.38 ล้านบาท จากปีก่อนมีกำไร 236.57 ล้านบาท รับรายได้ธุรกิจโฆษณา-ส่วนแบ่งกำไรจากเงินลงทุนในบริษัทร่วม เล็งปันผล 0.01 บ./หุ้น XD 26 เม.ย.61 กำหนดจ่าย 15 พ.ค. 61
3 มี.ค. 2561

บริษัท อควา คอร์เปอเรชั่น จำกัด (มหาชน) หรือ AQUA เปิดเผยว่า ผลการดำเนินงานของบริษัทปี 2560 บริษัทมีกำไรสุทธิ 494.38 ล้านบาท เพิ่มขึ้น 251.76 ล้านบาท หรือกว่า 100% เมื่อเทียบกับช่วงเดียวกันของปีก่อน พร้อมเตรียมอนุมัติจ่ายเงินปันผล 0.01 บาทต่อหุ้น คิดเป็นจำนวนเงินกว่า 45 ล้านบาท
ทั้งนี้ ในปี 2560 บริษัทมีรายได้รวมทั้งสิ้น 1,299.79 ล้านบาท เพิ่มขึ้น 661.97 ล้านบาท หรือ 103.79% เมื่อเทียบกับช่วงเดียวกันของปีก่อน โดยมาจากรายได้การขายและบริการ 312.72 ล้านบาท กำไรจากการขายเงินลงทุน 40.49 ล้านบาท รายได้จากดอกเบี้ยรับและรายได้อื่น 15.52 ล้านบาท และกำไรจากการเปลี่ยนแปลงมูลค่ายุติธรรมในอสังหาริมทรัพย์เพิ่มการลงทุน 293.237 ล้านบาท
นอกจากนี้ยังมีส่วนแบ่งกำไรจากเงินลงทุนในบริษัทร่วม คือ บริษัท โรงพิมพ์ตะวันออก จำกัด (มหาชน) หรือ EPCO เพิ่มขึ้นเป็น 79.56 ล้านบาท ในปี 2560 จาก 45.59 ล้านบาท ในปี 2559 หรือเพิ่มขึ้น 74.51% ซึ่งมาจากการรับรู้รายได้จากการลงทุนในโรงไฟฟ้าพลังงานความร้อนร่วม กำลังการผลิต 360 เมกะวัตต์ ในไตรมาส 4 ของปี 2560
สำหรับรายได้จากการขายและบริการที่เพิ่มมาจากการเพิ่มขึ้นของธุรกิจสื่อโฆษณา 277.32 ล้านบาท ซึ่งเป็นผลมาจากการเข้าซื้อบริษัท บอร์ดเวย์ มีเดีย จำกัด (BWM) ซึ่งรับรู้รายได้ตั้งแต่วันที่ 24 ก.พ. 60 และรายได้จากการให้เช่าและบริการอสังหาริมทรัพย์ของบริษัท มันตรา แอสเซ็ท จำกัด (MANTRA) เพิ่มขึ้น 37.59 ล้านบาท โดยได้เริ่มรับรู้รายได้จากอสังหาริมทรัพย์ให้เช่าและบริการ ตั้งแต่เดือนเม.ย.60
อีกทั้งในปี 2560 บริษัทมีต้นทุนขายและบริการ ค่าใช้จ่ายในการขายและบริหาร และต้นทุนทางการเงินเพิ่มขึ้น 377 ล้านบาท ซึ่งเป็นต้นทุนและค่าใช้จ่ายดำเนินงานของ BWM และ Mantra ที่เริ่มมีการรับรู้รายได้รวมถึงการออกและจำหน่ายตั๋วแลกเงิน หุ้นกู้ และการกู้เงินจากสถาบันการเงิน เพื่อนำมาใช้เพื่อการลงทุนต่างๆ ของกลุ่มบริษัท ส่งผลให้กำไรสุทธิประจำปีของบริษัทเพิ่มขึ้นเป็น 494.38 ล้านบาท หรือ 103.77% จากปีก่อนมีกำไร 242.62 ล้านบาท
นอกจากนี้ คณะกรรมการบริษัทฯยังได้มีมติให้จ่ายเงินปันผลสำหรับผลการดำเนินงานประจำปี 2560 เป็นจำนวนเงิน 45.07 ล้านบาท หรือคิดเป็น 0.01 บาทต่อหุ้น วันที่ไม่ได้รับสิทธิปันผล (XD) 26 เม.ย.61 วันกำหนดรายชื่อผู้มีสิทธิเข้าร่วมประชุม (Record date) 16 มี.ค. 2561 กำหนดจ่ายในวันที่ 15 พ.ค. 61 ภายหลังจากการอนุมัติจากที่ประชุมสามัญผู้ถือหุ้นประจำปี 2561 ในวันที่ 20 เม.ย.61